Ինչ վերաբերում է հետարդյունաբերական հասարակություններում միջին խավի ծավալներին, ապա ժամանակակից քաղաքակիրթ հասարակության կառուցվածքը մասնագետները պատկերում են մոտավորապես հետևյալ կերպ` հարուստները կազմում են հասարակության 5-6%-ը, աղքատները` 14-15%-ը, իսկ միջին խավը` 80%-ը: Տեսաբանների պնդմամբ` նման սոցիալական կառուցվածքն ապահովում է հասարակության կայունությունը: 2010 թ. իրականացված հետազոտությամբ փորձ է արվել պարզել Հայաստանում միջին խավի ծավալները և կարևորագույն սոցիալական առանձնահատկությունները: Հարցվածների սուբյեկտիվ ինքնանույնականացման շնորհիվ ստացվեց հետևյալ պատկերը. իրենց աղքատ են համարում հարցվածների 14.8%-ը, միջին խավի ներկայացուցիչների` 78.5%-ը, հարուստների` 6.7%-ը: Ինչպես տեսնում ենք, էմպիրիկ հետազոտությամբ ստացված պատկերը համընկնում է տեսականորեն մոդելավորված շեղանկյունաձև հասարակության շերտավորման սխեմային: